
KUVENDI I SHQIPËRISË

Komisioni për Çështjet Ligjore, Administratën Publike dhe të Drejtat e Njeriut

Tiranë, më 09.06.2020


           
       
                 Dokument parlamentar
RAPORT

PËR

RAPORTIMIN E AUTORITETIT PËR INFORMIMIN MBI DOKUMENTET E ISH-SIGURIMIT TË SHTETIT (AIDSSH) LIDHUR ME VEPRIMTARINË E TIJ PËR VITIN 2019
· Hyrje

Komisioni për Çështjet Ligjore, Administratën Publike dhe të Drejtat e Njeriut, bazuar në nenin 103, pika 2 të Rregullores së Kuvendit, në cilësinë e Komisionit përgjegjës, mori në shqyrtim raprotin vjetor të veprimtarisë së Autoriteti për Informimin mbi Dokumentet e Ish-Sigurimit të Shtetit (AIDSSH) për vitin 2019 në mbledhjet e tij të datave 5 maj dhe 9 qershor 2020.
Të pranishëm në seancën dëgjimore online të datës 05.05.2020 për të bërë prezantim e raportit vjetor si dhe për t’ju përgjigjur pyetjeve të deputeteve ishin Kryetarja e Autoritetit për Informimin mbi Dokumentet e Ish-Sigurimit të Shtetit (AIDSSH) Znj. Gentiana Sula si dhe anëtarë te stafit te AIDSSH.

Komisioni caktoi relator për këtë çështje z. Andi Përmeti dhe znj. Klotilda Bushka. 

· Baza ligjore


Në përputhje me nenin 10 pika 2 të ligjit nr. 45/2015 “Për të Drejtën e Informimit për Dokumentet e ish-Sigurimit të Shtetit të Republikës Popullore Socialiste të Shqipërisë”, Autoriteti për Informimin mbi Dokumentet e ish-Sigurimit të Shtetit (AIDSSH), paraqet në Kuvendin e Shqipërisë Raprotin Vjetor të Punës për vitin paraardhës.

· Qëllimi

Në përmbushje të një prej detyrave kryesore të tij, atë të kontrollit parlamentar, Kuvendi i Shqipërisë bazuar në nenin 103, pika 2 të Rregullores së Kuvendit organizon seancë dëgjimore për shqyrtimin e raportit vjetor të institucionit të pavarur dhe, në përfundim të diskutimeve, harton një projektrezolutë të vlerësimit të punës së institucionit dhe ia paraqet atë seancës plenare. 

Projektrezoluta përfshin vlerësime dhe konstatime lidhur me veprimtarinë e institucionit të pavarur, në rastin konkret të AIDSSH-së për vitin 2019, si dhe rekomandime të cilat institucioni i pavarur duhet të ketë në konsideratë në ushtrimin e veprimtarisë së tij gjatë vitit 2020.
Miratimi i kësaj projektrezolute kërkon një shumicë të thjeshtë votash, sipas nenit 55, pika 1 e Rregullores së Kuvendit.

· Dıskutimi në komision
Në paraqitjen e veprimtarisë së Autoritetit për Informimin mbi Dokumentet e ish-Sigurimit të Shtetit AIDSSH-së, për vitin 2019, Kryetarja, znj. Gentiana Sula, u ndal në disa çështje të rëndësishme të aktivitetit të AIDSSH-së si: 

· Konsolidimi i një arkivi të vetëm të të gjithë dokumenteve të ish-Sigurimi i Shtetit;
· Punën e bërë nga AIDSSH në vlerësimin e kandidatëve/zyrtarëve përpara emërimit apo ngritjes në detyrë;
· Punën e bërë nga AIDSSH dhe bashkëpunimin me institucionet përkatëse lidhur me gjetjen e vendekzekutimeve dhe vendvarrimeve masive të regjimit komunist;

· Mbështetjen e kërkimit shkencor gjatë rishqyrtimit historik të veprimtarisë së ish-Sigurimit të Shtetit;
· Informimin e individëve, institucioneve kushtetuese, autoriteteve publike dhe subjekteve të tjera të interesuara, konform ligjit;

Më tej dy relatorët bënë vlerësimet përkatëse mbi raportin vjetor të paraqitur nga AIDSSH. Deputetët e komisionit shprehën konsideratat e tyre lidhur me veprimtarinë e autoritetit gjatë vitit 2019 

Kryetari i komisionit z. Manja u ndal në mënyrë të veçantë në bashkëpunimin e AIDSSH me Prokurorinë e Përgjithshme lidhur me gjetjen e vendvarrimeve të viktimave te komunizmit. Gjithashtu z. Manja shprehu  angazhimin për rritjen e bashkëpunimit me AIDSSH, për zgjidhjen e problemeve konkrete si dhe theksoi mbështetjen që Kuvendi i Shqipërisë dhe Komisioni për Çështjet Ligjore, Administratën Publike dhe të Drejtat e Njeriut i kanë dhënë dhe do vazhdojnë ti japin Autoritetit për Informimin mbi Dokumentet e Ish-Sigurimit të Shtetit (AIDSSH) në veprimtarinë e tij.
Nga ana e saj Kryetarja e AIDSSH-së znj. Gentiana Sula ju përgjigj të gjitha pyetjeve të deputetëve dhe dha shpjegimet përkatëse lidhur me shqetësimet dhe vlerësimet e tyre.

Ndërkohë që në mbledhjen e datës 9.6.2020 u diskutua dhe draft rezoluta për vlerësimin e veprimtarisë së Autoritetit për Informimin mbi Dokumentet e ish-Sigurimit të Shtetit (AIDSSH), për vitin 2019.  Deputetët u njohën me draft rezolutën e përgatitur nga relatorët e çështjes dhe propozuan edhe disa ndryshime të cilat u përfshinë në draftin e propozuar. 

Komisioni, në përfundim të diskutimeve mbi veprimtarinë e AIDSSH-së për vitin 2019, vlerësoi punën e këtij institucioni në projekt-rezolutën bashkëlidhur këtij raporti dhe vendosi t’ia paraqesë atë për miratim seancës plenare.

